
Rådmannens forslag til innstilling 

1. Overordnet strategi for Lean i Molde kommune vedtas slik: Lean styrker organisasjonens evne til måloppnåelse. Gjennom forbedringskultur skal Molde kommune gjøre utvikling til en integrert del av den daglige driften. Kjennetegn ved en forbedringskultur er presisert i saken.

2. Status for arbeidet med Lean i Molde kommune tas til orientering.

--- slutt på innstilling ---

Saksopplysninger 
Hva er Lean, og hvorfor Lean i Molde kommune?
Lean anses i litteraturen som en virksomhetsstrategi, og startet som en filosofi i japansk bilindustri. Til tross for industriell opprinnelse er filosofien tuftet på myke verdier som involvering/medarbeiderskap, og respekt for mennesker. Kundens/brukerens etterspørsel skal være direkte utløsende for leveringen av varer eller tjenester, slik at sløsing av økonomiske eller menneskelige ressurser ikke forekommer. Disse grunntankene har ført til metodikk og styrende prinsipper innen f.eks. ledelse, kvalitetstenking, HMS, kostnadsstyring, produksjon/leveranse og trivsel på arbeidsplassen.

Oppsummert kan Lean kalles en måte å tenke og arbeide på. Det er altså ikke et mål i seg selv å drive med Lean, men et middel for å nå organisasjonens mål. En av forutsetningene er evnen til å tilpasse seg skiftende og svært varierte omgivelsene som kommunen kontinuerlig navigerer i. Dermed kreves utvikling, og kontinuerlig forbedringsarbeid. Kultur for forbedring er grunnmuren i Molde kommune sitt arbeid med å implementere Lean som tenke- og arbeidsmåte. 

Hensikten med Lean i Molde kommune presiseres slik i kommunens overordnede Lean-strategi:

«Lean styrker organisasjonens evne til måloppnåelse. Gjennom forbedringskultur skal Molde kommune gjøre utvikling til en integrert del av den daglige driften.»

 

En forbedringskultur kjennetegnes ved følgende:


Alle medarbeidere

· Kjenner og forstår enhetens mål.

· Anvender Lean arbeidsmåter og tankesett i all oppgaveløsing.

· Har respekt for mennesker og ressurser.

· Opptrer i tråd med Molde kommune sitt verdigrunnlag ROSE

· Har myndighet, mulighet og ansvar for å løse utfordringene der de oppstår.


Ledere

· Synliggjør mål både for organisasjonen og den enkelte medarbeider.

· Tilrettelegger for, og etterspør, systematisk forbedringsarbeid.

· Myndiggjør sine medarbeidere gjennom åpenhet, involvering og tillit.

· Skaper gode kanaler for å håndtere utfordringene som ikke kan løses der de oppstår.

· Deler erfaringer og beste praksis fra egen enhet med andre ledere.

· Er bindeledd mellom overordnede strategier og utøvende medarbeidere.

Lean-prosjekt 

Da kommunen startet med Lean-opplæring i 2013, var Lean-prosjektet dominerende som arbeidsform. Å organisere større forbedringstiltak på denne måten vil være nyttig for organisasjonen også i det videre arbeidet med å implementere Lean som tankesett. Det er likevel viktig å presisere at Lean er mer enn prosjekt, og at forbedringsarbeidet ikke slutter ved at prosjektet fullføres. Erfaring viser snarere at Lean-prosjektet ofte utløser bruk av andre verktøy innen Lean, som er lettere å integrere i daglig drift på enheten. Se vedlagt statusrapport for mer informasjon om konkrete prosjekter og resultater.

Kommunikasjonsstrategi

I forbindelse med utrullingen av Lean, ble det laget en kommunikasjonsstrategi. Strategien sier noe om hvordan sikre spredning av kunnskap om Lean i alle enheter på en god måte og sørge for at informasjonen når fram til alle, uavhengig av tjenesteområde eller nivå i organisasjonen. Se vedlagt statusrapport for mer informasjon om kommunikasjonsstrategien og status for kontinuerlig forbedringsarbeid i enhetene.
Kompetanseutvikling

I arbeidet med Lean er det viktig å være ærlige om at organisasjonen fortsatt er i startgropa. En organisasjonsendring som utrulling av Lean for en stor og kompleks organisasjon, krever mye. Det inkluderer også hardt arbeid med kulturendring. «Å gjennomføre en kulturendring gjør man ikke med en plakat eller et seminar», sa Harald Nikolaisen, administrerende direktør i Statsbygg i et intervju vedrørende den nye ledelsesplakaten i staten for litt siden. En kulturendring tar et sted mellom 5 og 10 år, og i en stor og kompleks organisasjon som Molde kommune, må vi kanskje påregne nærmere 10 enn 5 år.
Det er viktig at organisasjonen har nødvendig kompetanse til å videreutvikle organisasjonens arbeid med Lean. Lean-ressursene trenger faglig påfyll for å kunne gi nødvendig veiledning, opplæring og oppfølging internt til enhetene. Og enhetene trenger også opplæring i konkret bruk av Lean tenke- og arbeidsmåter. Se mer om hvilke tiltak det har blitt satset på i 2015 i vedlagt statusrapport.
Strategisk blikk framover

Arbeidet med Lean ble i 2014 forankret i Arbeidsgiverstrategien og ROSE. Dette viser at ledelsen tenker langsiktig i bruken av Lean som strategi for å utvikle organisasjonen. Det er viktig at vi utvikler et solid Lean-miljø i støtteapparatet for å ta hånd om dette. 

Etter omorganiseringen i stab 1. september, falt det systematiske Lean-arbeidet mer på plass. Nå er det dedikert 1,5 stilling til Lean, og denne ressursen er samlet i Seksjon for organisasjonsutvikling og digitalisering på Personal- og organisasjonsavdelingen. Det vi erfarer, er at jo mer vi lærer, jo mer ser vi at vi må lære enda mer om. Strategisk Lean-gruppe ble etablert senhøsten 2014 og har funksjon som pådriver, rådgiver og sikrer, mens det praktiske, daglige arbeidet med oppfølging, rådgivnings- og støtteoppgaver ivaretas av Personal- og organisasjonsavdelingen. 
Organisasjonen har fått på plass en hensiktsmessig struktur for å ivareta og sikre koblingen mellom strategi (strategisk Lean-gruppe), handling (arbeid i enhetene) og gevinstrealisering. Gjennom arbeidet med overordnet Lean-strategi høsten 2015, opplever organisasjonen nå å ha Lean som rød tråd i alt vi gjør. Lean skal gjennomsyre måten å tenke og jobbe på mot kommunens mål. Lean-strategien bør derfor tre tydelig fram i kommuneplanens samfunnsdel når den skal rulleres om noen år. Det handler om å være tydelig på at Lean er en virksomhetsstrategi for kommunen, at toppledelsen mener alvor og ser verdien av gjennomgående bruk av Lean i vår organisasjon. 

Det er ikke et alternativ å skulle mislykkes med implementering av Lean i Molde kommune. Negative erfaringer med endring og forbedringsarbeid setter seg lett og gir næring til skepsis. Lean-arbeidet har mobilisert mye engasjement i enhetene, og det er skapt store forventninger begge veier. Det forventes fra Rådmannen at enhetene jobber etter Lean både i ledelse, verdier, prinsipper og verktøy/metoder, mens enhetene forventer og trenger støtte og oppfølging for å oppnå nødvendige resultater. 
I boken «Endringskapasitet» av Meyer og Stensaker (2011) er det godt beskrevet hva som kreves av en organisasjon for å være endringsdyktig, samt hvilke reaksjoner det er påregnelig å få fra ansatte i takt med endringshastigheten. Når det gjøres gode erfaringer med endring, vil det gi positivt lojale og proaktive medarbeidere, mens negative erfaringer med endring gir motstand og ignorering. 
Organisasjonen opplever at gjennom arbeidet med Lean, har det blitt etablert felles begreper innenfor endring og effektivisering. Det virker naturlig og ufarlig å snakke om sløsing og optimal bruk av kommunens ressurser. Lean handler om medarbeiderskapt kontinuerlig forbedring gjennom blant annet bruk av forbedringstavler og forbedringsgrupper. Formingen av en forbedringskultur i organisasjonen er å anse som en betydelig effekt. Enhetene har fått hjelpemidler til å gjøre om sine ønsker og behov til handling, øke sin bevissthet rundt hvilken kvalitet de skal levere og hvordan komme seg dit. 

Tett oppfølging og veiledning fra kommunens egne Lean-veiledere er avgjørende. Dette gjelder ikke bare i implementeringsfasen, men også i etterarbeidet med å hente ut gevinst. Erfaring viser at det ikke nytter å overlate dette ansvaret fullt og helt til enhetene/prosjektene. En Lean-veileder som ser prosessen og enheten utenfra, vil lettere kunne se hvordan gevinsten kan fastholdes.
Suksess bør ikke baseres helt og fullt på at enhetene selv oppsøker og anvender kunnskap om Lean. Verktøy, metoder, ledelsesmåter, verdier og prinsipper må målrettet innarbeides som en del av kulturen i vår organisasjon, for å unngå at endringen blir overfladisk og forsvinner idet oppfølgingen blir mindre tett. I et økonomisk perspektiv, anses Lean som en nødvendig investering for å oppnå ønsket avkastning. 
Fokus for veien videre med Lean-arbeidet i organisasjonen oppsummeres slik:
· Holde engasjementet oppe i hele org. gjennom aktiv bruk av kommunikasjonskanalene våre, støtte og oppfølging. Sikre at alle får det de trenger, også de som ikke roper høyest.
· Holde fast ved det løpet vi har valgt for å sikre ro og trygghet i organisasjonen. Det viser gjennomføringskraft både internt og eksternt.
· Mer film og e-læring
· Prioritere Mini-Lean (se vedlagt statusrapport)
· Obligatorisk Lean-opplæring for 
nyansatte og nye ledere. 

· Være helt tydelig på kravet om bruk av kommunens egenutviklede prosjektskjema. Det vil skjerpe det enkelte prosjekt og tvinge fram både før- og ettermåling, samt gevinstrapportering. 
Erfaring tilsier at forbedringsarbeid fører til endring og at endring er skummelt! Men gjennom Lean gjør vi det utrygge tryggere. Tydelighet og involvering av medarbeiderne gir eierskap og trygghet til prosessene.
Vurdering av økonomiske konsekvenser

Hensikten med Lean er å tilrettelegge for bedre måloppnåelse innen hovedmålområdene tjenestelevering, arbeidsgiver og økonomi. Med organisasjonens økonomiske situasjon, er det dermed et klart mål for innføringen av Lean, at bruken av ressurser skal legges på riktig nivå. Det er dessuten et uttalt mål at Lean skal øke organisasjonens omstillingsevne ved å gjøre utvikling til en naturlig del av arbeidshverdagen.

Enkeltstående forbedringstiltak kan redusere ressursbruk på kort sikt, men sikrer ikke at resultatene varer og gir utvikling for organisasjonen. Ordinært forbedringsarbeid mangler ofte hensynet til det helhetlige og langsiktige, og medfører dermed kortvarige resultat. 

For å ivareta det langsiktige, må kontinuerlig forbedringsarbeid og fokus på brukerverdi bli en del av kulturen gjennom Lean. 
Arne Sverre Dahl

rådmann

